b'\n_START_ARTICLE_\nPartitsioon\n_START_PARAGRAPH_\nPartitsioon ehk sektsioon on arvutis\xc3\xbcsteemi k\xc3\xb5vaketta v\xc3\xb5i muu v\xc3\xa4lism\xc3\xa4luseadme loogiliselt m\xc3\xa4\xc3\xa4ratletud osa, millel harilikult asub muudest sama m\xc3\xa4luseadme partitsioonidest s\xc3\xb5ltumatu failis\xc3\xbcsteem. Partitsioonid v\xc3\xb5tavad enda alla j\xc3\xa4rjestikuse ala plokkidest/sektoritest (\xc3\xbche sektori suurus on reeglina 512 baiti). Iga selline sektsioon toimib nagu ta oleks iseseisev k\xc3\xb5vaketas ning seega \xc3\xbche partitsiooni piires tehtavad operatsioonid ei m\xc3\xb5juta kuidagi teistel partitsioonidel olevaid andmeid. Partitsioone luuakse tarkvaraliste vahenditega.\n_START_SECTION_\nPartitsioonide t\xc3\xbc\xc3\xbcbid\n_START_PARAGRAPH_\nPC k\xc3\xb5vaketta (HDD) m\xc3\xa4luruumi on v\xc3\xb5imalik jaotada kuni neljaks p\xc3\xb5hipartitsiooniks v\xc3\xb5i kuni kolmeks p\xc3\xb5hipartitsiooniks ning \xc3\xbcheks laiendatud partitsiooniks. 16-baidiste sissekannetena moodustavad need p\xc3\xb5hi-alglaadekirjes ehk MBR-s (Master Boot Record) asuva partitsioonitabeli._NEWLINE_Infot partitsiooni t\xc3\xbc\xc3\xbcbi kohta hoitakse partitsioonitabeli sissekandes \xc3\xbchebaidilise koodina. M\xc3\xb5ned koodid (n\xc3\xa4iteks 0x05 ja 0x0F) v\xc3\xb5ivad t\xc3\xa4histada laiendatud partitsiooni. Enamikku neist kasutab alglaadimishaldur, mis partitsioonitabeli p\xc3\xb5hjal otsustab, kas partitsioon sisaldab andmete lugemiseks v\xc3\xb5i kirjutamiseks kasutatavat failis\xc3\xbcsteemi.\n_START_SECTION_\nP\xc3\xb5hipartitsioon\n_START_PARAGRAPH_\nP\xc3\xb5hipartitsioon sisaldab \xc3\xbchte failis\xc3\xbcsteemi. DOS-i ja k\xc3\xb5igi Windows ops\xc3\xbcsteemide puhul on "s\xc3\xbcsteemi partitsioon" alati esimene. K\xc3\xb5ik Windows operatsioonis\xc3\xbcsteemid alates Windows 95-st v\xc3\xb5ivad paikneda peaaegu igal partitsioonil, kuid alglaade failid (n\xc3\xa4iteks io.sys, bootmgr ja ntldr) peavad olema esimesel partitsioonil. Samuti v\xc3\xb5ivad muud tegurid (n\xc3\xa4iteks BIOS) n\xc3\xb5uda, millisel partitsioonil asub peamine operatsioonis\xc3\xbcsteem. _NEWLINE_P\xc3\xb5hipartitsiooni t\xc3\xbc\xc3\xbcbi kood vastab kas sellel asuvale failis\xc3\xbcsteemile (n\xc3\xa4iteks kood 0x07 t\xc3\xa4hendab NTFS v\xc3\xb5i HPFS failis\xc3\xbcsteemi) v\xc3\xb5i osutab partitsiooni on muule otstarbele (n\xc3\xa4iteks kood 0x82 osutab tavaliselt Linuxi saalealale). DOS ja Windows operatsioonis\xc3\xbcsteemide ning nende piirangute t\xc3\xb5ttu on FAT16 ja FAT32 failis\xc3\xbcsteemidel palju partitsioonit\xc3\xbc\xc3\xbcbi koode. Linux op. s\xc3\xbcsteem v\xc3\xb5ib \xc3\xa4ra tunda mitmeid failis\xc3\xbcsteeme (ext4, ext3, ext2, ReiserFS jne.), mis k\xc3\xb5ik kannavad sama partitsioonit\xc3\xbc\xc3\xbcbi koodi (0x83 ehk Linux-i algne failis\xc3\xbcsteem).\n_START_SECTION_\nLaiendatud partitsioon\n_START_PARAGRAPH_\n\xc3\x9chel k\xc3\xb5vakettal (HDD) v\xc3\xb5ib olla ainult \xc3\xbcks laiendatud partitsioon. Selle partitsiooni saab jaotada omakorda mitmeks loogiliseks partitsiooniks. DOS ja Windows s\xc3\xbcsteemide puhul v\xc3\xb5ib igale loogilisele partitsioonile m\xc3\xa4\xc3\xa4rata ka ketast t\xc3\xa4histava t\xc3\xa4he.\n_START_SECTION_\nDOS, Windows ja OS/2\n_START_PARAGRAPH_\nDOS, Microsoft Windows ja OS/2 puhul on levinud viisiks kasutada aktiivse failis\xc3\xbcsteemi jaoks \xc3\xbchte p\xc3\xb5hipartitsiooni, mis sisaldab operatsioonis\xc3\xbcsteemi, rakendusi, saalefaili, k\xc3\xb5iki utiliite ja kasutaja faile. Windowsi algseadete j\xc3\xa4rgi on t\xc3\xa4ht C: tavaliselt m\xc3\xa4\xc3\xa4ratud p\xc3\xb5hipartitsiooni t\xc3\xa4hiseks. Samal kettal v\xc3\xb5ivad olla ka teised partitsioonid, mis v\xc3\xb5ivad, aga ei pruugi olla ketastena n\xc3\xa4htavad (n\xc3\xa4iteks taastamise v\xc3\xb5i diagnostika t\xc3\xb6\xc3\xb6riistadega partitsioonid). Microsofti ketta t\xc3\xa4hised ei ole partitsioonidega \xc3\xbcks\xc3\xbchele vastavuses, partitsioone v\xc3\xb5ib olla rohkem kui on kettat\xc3\xa4hiseid. _NEWLINE_Microsoft Windows 2000, XP, Vista ja Windows 7-ga on kaasas kettahaldusprogramm (Disk Management), mis v\xc3\xb5imaldab luua, kustutada ning muuta FAT- ja NTFS-failis\xc3\xbcsteemidega partitsioone. Windows Vista ja Windows 7 kettahaldusprogramm Windows Disk Manager kasutab partitsioneerimisel uut skeemi, mis ei ole \xc3\xbchilduv Windows 2000, XP, OS/2, DOS ja paljude teiste operatsioonis\xc3\xbcsteemidega.\n_START_SECTION_\nMulti- ja segabuutimisega s\xc3\xbcsteemid\n_START_PARAGRAPH_\nMultibuut-s\xc3\xbcsteemi puhul on kasutajal v\xc3\xb5imalik alglaadida \xc3\xbchte mitmest operatsioonis\xc3\xbcsteemist, mis asuvad erinevatel m\xc3\xa4luseadmetel v\xc3\xb5i \xc3\xbche m\xc3\xa4luseadme eri partitsioonidel. Selliste s\xc3\xbcsteemide puhul valitakse arvuti k\xc3\xa4ivitamisel k\xc3\xa4ivitatav operatsioonis\xc3\xbcsteem (korraga on v\xc3\xb5imalik k\xc3\xa4ivitada vaid \xc3\xbche op. s\xc3\xbcsteemi)._NEWLINE_Multibuutimist v\xc3\xb5ib segi ajada olukorraga, kus juba jooksvas operatsioonis\xc3\xbcsteemis k\xc3\xa4ivitatud virtuaalmasinas jooksutatakse sama v\xc3\xb5i erinevat operatsioonis\xc3\xbcsteemi.\n_START_SECTION_\nGUID partitsioonitabel\n_START_PARAGRAPH_\nGlobally Unique IDentifier (GUID) partitsioonitabel on osa Unified Extensible Firmware Interface (UEFI) standardist, mida paljud operatsioonis\xc3\xbcsteemid t\xc3\xa4nap\xc3\xa4eval toetavad.\n_START_SECTION_\nPartitsiooni taastamine\n_START_PARAGRAPH_\nK\xc3\xb5vaketta partitsiooni kustutades eemaldatakse selle sissekanne partitsioonitabelist ning andmed ei ole enam ligip\xc3\xa4\xc3\xa4setavad, kuid p\xc3\xbcsivad sellest hoolimata k\xc3\xb5vakettal kuni \xc3\xbclekirjutamiseni. Spetsiaalsed programmid (n\xc3\xa4iteks TestDisk, MiniTool Solution Partition Wizard ja gpart) on v\xc3\xb5imelised lokaliseerima eemaldatud/kadunud failis\xc3\xbcsteeme ning vastavaid partitsioone taaslooma. M\xc3\xb5ned kettahalduse programmid v\xc3\xb5ivad kustutatud partitsiooni esimesed sektorid \xc3\xbcle kirjutada. N\xc3\xa4iteks partitsiooni kustutamisel kirjutab Windows Disk Management enne partitsiooni eemaldamist \xc3\xbcle selle esimese sektori (suhtelise sektori 0). Siiski on v\xc3\xb5imalik taastada FAT32 v\xc3\xb5i NTFS partitsioone kui tagavara buut-sektor on alles.\n_START_SECTION_\nTihendatud kettad\n_START_PARAGRAPH_\nK\xc3\xb5vakettaid saab tihendada ehk kokku pakkida, saades sel moel lisaruumi. DOS-i ja varaste Microsoft Windowsi \xc3\xbcps\xc3\xbcsteemidega kasutati programme nagu Stacker (DR-DOS v.a 6.0), SuperStor (DR-DOS 6.0), DoubleSpace v\xc3\xb5i DriveSpace (Windows 95). Ketta tihendamiseks loodi v\xc3\xa4ga suur fail partitsioonile, kus s\xc3\xa4ilitati ketta andmeid. Arvuti k\xc3\xa4ivitades m\xc3\xa4\xc3\xa4rati sellele osale eraldi t\xc3\xa4ht. Segaduse v\xc3\xa4ltimiseks vahetati tavaliselt t\xc3\xa4hed originaal partitsiooni ja tihendatud ketta vahel nii, et tihendatud ketta t\xc3\xa4heks j\xc3\xa4i C: ja tihendamata sai j\xc3\xa4rgmise kasutamata t\xc3\xa4he. T\xc3\xa4nap\xc3\xa4eval on ketaste tihendamise kasutamine v\xc3\xa4henenud.'